  Майя Бывальцева Татарстанын парсьёслэн африкан чумаенызы югдур секытгес луиз ке, Удмуртиысь контрольно-пропускной пунктъёс уен-нуналэн ужанэ выжыны быгатозы. Элькунын та кышкыт черлэсь утиськон ужрадъёслы сӥзем кенешонын со сярысь вераз улосвылысь ветеринарияя валтӥсь управлениысь ёзэтлэн кивалтӥсез Андрей Белоцерковский. «Ми дорозь, Удмурт Элькунлэн кунгожъёсыз дорозь, кӧня ке гинэ ёросъёс кылизы. Соин валче, висён алянэз возён вылысь, кенешонъёс ортчытэмын, куронъёс сётэмын, ватсаса ужрадъёс кутэмын, милям ёзэсэнымы радъям постъёс усьтэмын. Со Пичи Пурга, Алнаш ёросъёс. Отын котькуд нунал дежурство нуо, учыръёсты шараяло, транспортэз ӝегато», — вераз ветеринарияя валтӥсь управлениысь ёзэтлэн кивалтӥсез. Андрей Белоцерковскийлэн верамезъя, али дежурство нуназелы гинэ радъямын, но луны быгатоз уен-нуналэн. «Татарстанын югдур секытгес луиз ке, ми уен-нуналэн ужано луомы», — пусйиз ёзэтлэн кивалтӥсез. Висён вӧлмон улосвылъёсысь сӥль, пудо вордон удысын поттэм вузъёс но пудо сиён ваён учыръёс КПП-ын пусъемын ни. Тодэ вайытом, Пичи пурга ёросын Татарстанэн кунгож дорын КПП коньывуонлэн кутсконаз кылдӥз. Тегъёс: Мерлык Ижкар Удмуртия ПичиПурга Алнаш ветеринария  